CELEX: 32010R0611
Language: mt
Date: 2010-07-12 00:00:00
Title: Regolament tal-Kummissjoni (UE) Nru 611/2010 tat- 12 ta’ Lulju 2010 li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Basilico Genovese (DPO)]

13.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 178/5
            
         REGOLAMENT TAL-KUMMISSJONI (UE) Nru 611/2010
   tat-12 ta’ Lulju 2010
   li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Basilico Genovese (DPO)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u b’mod partikolari t-tieni sentenza tal-Artikolu 9(2) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 9(1) tar-Regolament (KE) Nru 510/2006, u skont l-Artikolu 17(2) tal-istess Regolament, il-Kummissjoni eżaminat it-talba tal-Italja għall-approvazzjoni ta’ emendi fl-ispeċifikazzjoni tad-denominazzjoni protetta tal-oriġini “Basilico Genovese”, irreġistrata bir-Regolament tal-Kummissjoni (KE) Nru 2400/96 (2), kif emendat bir-Regolament (KE) Nru 1623/2005 (3).
            
         
               (2)
            
            
               L-għan tat-talba huwa li tiġi emendata l-ispeċifikazzjoni billi tiddaħħal dispożizzjoni li tipprevedi t-twaħħil tal-logo tad-denominazzjoni “Basilico Genovese” fuq l-imballaġġ tal-prodott. Ix-xbieha u l-ispeċifikazzjonijiet grafiċi tal-logo huma deskritti.
            
         
               (3)
            
            
               Il-Kummissjoni eżaminat l-emenda kkonċernata u kkonkludiet li hija ġġustifikata. Billi din hija emenda minuri skont l-Artikolu 9 tar-Regolament (KE) Nru 510/2006, il-Kummissjoni tista’ tapprovaha mingħajr rikors għall-proċedura stipulata fl-Artikoli 5, 6 u 7 tal-istess Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tad-denominazzjoni protetta tal-oriġini “Basilico Genovese” hija b’dan emendata skont l-Anness I għal dan ir-Regolament.
   Artikolu 2
   Id-dokument uniku aġġornat jidher fl-Anness II għal dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta’ Lulju 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 93, 31.3.2006, p. 12.
   
      (2)  ĠU L 327, 18.12.1996, p. 11.
   
      (3)  ĠU L 259, 5.10.2005, p. 15.
   
      ANNESS I
      Fl-ispeċifikazzjoni tad-denominazzjoni tal-oriġini protetta “Basilico Genovese” hija approvata l-emenda li ġejja:
      Fl-Artikolu 8 “Ippakkjar”, għandu jiżdied t-test li ġej:
      “L-imballaġġ maħsub sabiex jintuża għall-bukketti separati jew fil-każ tal-pakketti għandu jkun magħmul minn materjal li jikkonforma mal-istandards fis-seħħ u għandu jġib l-isem ‘BASILICO GENOVESE D.P.O.’ u s-simbolu Kommunitarju tad-DPO, kif ukoll il-marka kompluta tal-intrapriza u l-logo tal-prodott li huwa deskritt hawn taħt. Id-daqs u l-pożizzjoni tal-marka tal-intrapriża għandhom ikunu evidenti biżżejjed b’rabta mas-simbolu Komunitarju tad-DPO u tal-logo tal-prodott.
      Il-logo li jidentifika d-DPO ‘Basilico Genovese’ jikkonsisti f’forma ċirkolari tal-istess daqs bħas-simbolu Komunutarju tad-DPO, li fih tidher il-kitba sħiħa ‘BASILICO GENOVESE’ u l-akronimu ‘D.O.P’ fiċ-ċentru.
      It-tliet elementi li juru l-karatterisitiċi tal-prodott huma dawn li ġejjin:
      
                  —
               
               
                  ix-xemx (bl-isfar), simbolu tal-vitalità, element bażiku u essenzjali fil-kultivazzjoniet kollha;
               
            
                  —
               
               
                  ir-reġjun tal-Liguria (bil-blu), territorju tal-produzzjoni, rikk, fertili u jmiss mal-baħar;
               
            
                  —
               
               
                  il-ħabaq (bl-aħdar), li jfakkar il-karattru naturali, l-awtentiċità u l-kwalità tal-prodott li jibbenefika mid-DPO.
               
            Ix-xbieha tista’ tintuża ukoll b’kulur wieħed.
      It-tipa użata għal-kitba hija Arial Black skura bl-istess kulur blu użat fix-xbieha tar-reġjun tal-Liguria. Id-daqs tat-tipa użata għandu jkun ta’ 6 pt. fil-każ tal-kitba ‘Basilico Geneovese’ u għad-‘D.O.P’ dan għandu jkun ta’ 6,5pt.
      ”
   
   
      ANNESS II
      
         DOKUMENT UNIKU
      
      Ir-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel
      
         “BASILICO GENOVESE”
      
      Nru tal-KE: IT-PDO-0105-0194-30.6.2009
      
         IĠP ( ) DPO ( X )
      
      1.   Isem:
      
      “Basilico Genovese”
      2.   Stat membru jew pajjiż terz:
      
      L-Italja
      3.   Deskrizzjoni tal-prodott agrikolu jew tal-oġġett tal-ikel:
      
      3.1.   Tip ta’ prodott
      
      
               
                  Il-klassi 1.6.
               
               
                  Frott, ħaxix u ċereali, friski jew ipproċessati
               
            3.2.   Deskrizzjoni tal-prodott li għalih japplika l-isem fil-punt 1
      
      Id-denominazzjoni protetta tal-oriġini “Basilico Genovese” tirreferi għall-pjanta sħiħa friska, miksuba miż-żerriegħa tal-ispeċi Ocimum Basilicum L, tal-ekotipi jew tas-selezzjonijiet awtoktoni. Il-pjanta għandha tippreżenta l-karatterisitiċi li ġejjin:
      
                  —
               
               
                  pjanta ta’ għoli li jvarja minn medju għal għoli ħafna, ta’ għamla li tinfirex jew ċilindrika mat-tkabbir,
               
            
                  —
               
               
                  id-densità tal-weraq tiġi kklassifkata bħala intermedja (medja-baxxa, medja, medja-twila),
               
            
                  —
               
               
                  weraq b’forma ellittika,
               
            
                  —
               
               
                  il-forma tal-werqa tkun imbuzzata u mingħajr pizzi fit-tarf/ftit pizzi jew ftit li xejn,
               
            
                  —
               
               
                  weraq ċatt jew konvess,
               
            
                  —
               
               
                  assenza totali tal-aroma tal-nagħniegħ,
               
            
                  —
               
               
                  fwieħa qawwija u karatteristika.
               
            3.3.   Materja prima (għall-prodotti pproċessati biss)
      
      —
      3.4.   Għalf (għall-prodotti li ġejjin mill-annimali biss)
      
      —
      3.5.   Fażijiet speċifiċi tal-produzzjoni li għandhom isiru fiż-żona ġeografika identifikata
      
      Il-“Basilico Genovese” għandu jitkabbar mgħotti jew fil-beraħ, fil-limiti taż-żona ġeografika tal-produzzjoni.
      3.6.   Regoli speċifiċi għat-tqattigħ, għall-ħakk, għall-ippakkjar, eċċ.
      
      Sabiex jiġu ppriservati l-karatteristiċi tal-prodott, li huwa fraġli ħafna u faċli li jinxef, l-ippakkjar tal-“Basilico Genovese” għandu jseħħ fiż-żona tal-produzzjoni.
      Il-ħabaq li jinħareġ fis-suq frisk għandu jkun ippakkjat f’bukketti ta’ mill-inqas żewġ pari ta’ weraq reali, u l-iktar erba’ pari ta’ weraq reali. Bukkett wieħed jikkonsisti f’minn 3 sa 10 pjanti sħaħ bl-għeruq b’kollox. Jiġi ppakkjat separatament f’karta addattata għall-oġġetti tal-ikel li jkun fiha t-tikketta tad-DPO. Il-bukketti l-kbar jagħmlu parti mill-kategorija tal-“qatta” u jikkonsistu fi kwantità li hija ekwivalenti għall-għadd tal-pjanti li jinsabu f’għaxar (10) bukketti żgħar.
      Il-ħabaq li jkun maħsub li jintuża fl-ipproċessar artiġjanali u/jew industrijali jikkonsisti fi pjanti sħaħ li jkun fihom massimu ta’ erba’ pari ta’ weraq reali.
      L-imballaġġ għandu jkun magħmul minn materjal li huwa konformi mal-istandards fis-seħħ u għandhu jġib il-logo tad-DPO u l-marka sħiħa tal-intrapriza.
      3.7.   Regoli speċifiki għat-tikkettar
      
      L-imballaġġ maħsub sabiex jintuża għall-bukketti separati jew fil-każ tal-pakketti għandu jkun magħmul minn materjal li jikkonforma mal-istandards fis-seħħ u għandu jġib l-isem “BASILICO GENOVESE D.O.P.” u s-simbolu Komunitarju tad-DPO, kif ukoll il-marka sħiħa tal-intrapriza u l-logo tal-prodott li huwa deskritt hawn taħt. Id-daqs u l-pożizzjoni tal-marka tal-intrapriża għandhom ikunu evidenti biżżejjed b’rabta mas-simbolu Komunitarju tad-DPO u tal-logo tal-prodott.
      Il-logo li jidentifika d-DPO “Basilico Genovese” jikkonsisti f’forma ċirkolari tal-istess daqs bħas-simbolu Komunutarju tad-DPO, li fih tidher il-kitba sħiħa “BASILICO GENOVESE” u l-akronimu “D.O.P.” fiċ-ċentru.
      It-tliet elementi li juru l-karatterisitiċi tal-prodott huma dawn li ġejjin:
      
                  —
               
               
                  Ix-xemx (bl-isfar), simbolu tal-vitalità, element bażiku u essenzjali fil-kultivazzjonijiet kollha,
               
            
                  —
               
               
                  ir-reġjun tal-Liguria (bil-blu), territorju tal-produzzjoni, rikk, fertili u jmiss mal-baħar,
               
            
                  —
               
               
                  il-ħabaq (bl-aħdar), li jfakkar il-karattru naturali, l-awtentiċità u l-kwalità tal-prodott li jibbenefika mid-DPO.
               
            Ix-xbieha tista’ tintuża wkoll b’kulur wieħed.
      It-tipa użata għal-kitba hija Arial Black skura bl-istess blu użat fix-xbieha tar-reġjun tal-Liguria. Id-daqs tat-tipa użata għandu jkun ta’ 6 pt. fil-każ tal-kitba “Basilico Geneovese” u għad-“D.O.P” dan għandu jkun ta’ 6,5pt.
      4.   Definizzjoni konċiża taż-żona ġeografika:
      
      Iż-żona ġeografika tal-produzzjoni tal-“Basilico Genovese” hija ddelimitata mill-kosta tal-baħar Tirren u mit-territorju amministrattiv tar-reġjun tal-Liguria u l-linja li tifred l-ilmijiet.
      5.   Rabta maż-żona ġeografika:
      
      5.1.   Speċifiċità taż-żona ġeografika
      
      Il-ħamrija u l-klima taż-żona tal-Liguria jiffavorixxu l-kultivazzjoni tal-ħabaq. L-ambjent huwa kkaratterizzat minn mikroklima favorevoli għall-kultura tal-ħabaq, u din hija r-riżultat tal-kumbinazzjoni oriġinali u tal-influwenza reċiproka ta’ fatturi abjotiċi (xemx, temperatura, l-ilma, id-dawl, ir-riħ) u bjotiċi (organiżmi tal-annimali u l-pjanti), li jinsabu f’din iż-żona. Il-karatteristiċi tal-ħamrija huma fattur li jillimita l-għażla tal-kultivazzjoni; xi tibdiliet żgħar li jsiru fin-natura fiżika tal-ħamrija huma kompatibbli mal-kultivazzjoni tal-ħabaq u huma kkawżati biss mill-kundizzjonijiet imposti mit-tekniki partikolari tal-qtugħ, li għandu jsir mingħajr ma ssir ħsara lill-pjanti. Il-possibbiltà ta’ tibdil fil-ħamrija huwa fattur importanti fil-ġestjoni tal-kultivazzjoni: dan jista’ jsolvi ċerti problemi żgħar tad-drenaġġ u li huma identifikati sew, minkejja li dan ma jidhirx li jaffettwa t-tipiċità tal-prodott finali. Il-tibdil fit-temperaturi jinfluwenza direttament kemm l-għażla tal-kultivazzjonjiet, kif ukoll ir-riżorsi idriċi u l-kwalità tal-ilma, id-dawl u r-riħ. Is-sitwazzjoni ġeografika tat-territorju tal-Liguria tiffavorixxi l-kultivazzjoni ta’ din l-ispeċi; fil-fatt, l-assi ewlenija tiegħu ssegwi l-paralleli tad-dinja, u dan jippermetti li l-kultivazzjonijiet ikunu esposti għal sigħat twal għad-dawl tax-xemx, anke fix-xitwa; minħabba li qiegħed iħares lejn in-Nofsinhar, dan it-territorju jibbenefika kemm mill-protezzjoni kontra l-irjieħ kesħin tat-Tramuntana, mill-Lvant u mill-Punent, minħabba l-forma partikolari ta’ qaws li għandu, kif ukoll mill-effett regolatorju tat-temperatura tal-baħar.
      Il-kundizzjonijiet klimatiċi tal-Liguria, ikkarratterizzati minn dawl qawwi anke fix-xitwa, minn temperaturi li rarament jinżlu inqas minn 10 °C u mill-fluss kontinwu ta’ arja moderata mill-baħar, flimkien mal-karatteristiċi fiżiċi u kimiċi tal-ħamrija, mal-kapaċità tat-teknika u mat-tradizzjonijiet tal-agrikulturi huma propju dak li jwassal sabiex jinħoloq prodott finali li jiddistingwi ruħu mill-aromi li ma jinstabu mkien iktar bl-istess intensità f’ħabaq prodott f’żoni oħra.
      Minkejja li l-arja klimatika tal-Liguria tixbah lil dik tan-naħa ta’ isfel tar-reġjun tal-Lazio u l-Campania, u minkejja l-fatt li l-oriġini tal-ħamrija li fuqha jitkabbar il-ħabaq hija l-istess bħal dik tal-Piemonte, il-Piemonte huwa kkaratterizzat minn klima tipikament kontinentali filwaqt li l-oriġini tal-ħamrija taċ-ċentru tal-Italja hija differenti minn dik tal-Liguria. Minħabba f’hekk, il-kumbinazzjoni tal-klima u tal-ħamrija mal-kultivazzjoni prattikata mill-bidwi tal-Liguria hija unika u orġinali.
      Fil-pubblikazzjonijiet annwali Taljani dwar l-agrikoltura u dokumenti oħrajn li waslulna, din ir-realtà hija deskritta bi peċiżjoni kbira u b’interess qawwi: dawn huma prova tal-importanza ta’ dawn il-kultivazzjonijiet għall-ekonomija reġjonali. Illum il-ġurnata, il-ħabaq għadu jirrappreżenta parti imprtanti mir-realtà agrikola tal-kultivazzjoni fit-territorju tal-Liguria. Il-“Basilico Genovese” huwa prodott ta’ din il-kumbinazzjoni unika tat-territorju, l-ambjent u l-kultivazzjoni.
      5.2.   Speċifiċità tal-prodott
      
      Il-karatteristiċi tal-“Basilico Genovese”, b’togħma li hija nieqsa għal kollox mir-riħa tan-nagħniegħ, il-fwieħa pjaċevoli u qawwija ħafna, kif ukoll il-kulur delikat tal-weraq, huma r-riżultat tal-kundizzjoniiet tal-ħamrija u tal-klima tal-Liguria.
      Għalkemm il-ħabaq jirrappreżenta biss kultivazzjoni “minuri” fl-iskala nazzjonali u internazzjonali, fuq livell reġjonali, il-ħabaq huwa sors ta’ dħul importanti għal għadd ta’ intrapriżi agrikoli li jikkultivawh fis-serer matul is-sena kollha u fil-beraħ matul is-sajf. Sa mis-snin 20 u 30 tas-seklu l-ieħor, f’Finale Ligure, kienu jinżammu fieri u wirjiet internazzjonali tal-frott u l-ħxejjex, fejn il-prodotti kkultivati fis-serer mir-reġjun kollu, anke dawk tal-ħabaq, kienu jirċievu l-aqwa premjijiet.
      Meta wieħed iqqabbel il-pjanti tal-ħabaq tal-Liguria ma’ dawk ta’ oriġini differenti, ir-rendiment taż-żejt essenzjali tal-ħabaq li huwa ġej mill-Liguria huwa kompletament differenti minn dak ta’ ħabaq li ġej minn reġjuni oħra: dan ir-rendiment jiżdied b’mod statistikament sinifikattiv meta mqabbel mal-ħabaq ikkultivat matul iċ-ċiklu tal-kultivazzjoni tal-Liguria ma’ dak prodott fiż-żoni l-oħra tal-Italja.
      Il-kompożizzjoni tal-istess żejt essenzjali hija differenti, f’termini ta’ proporzjon bejn is-sustanzi differenti, b’tali mod li jagħtih aroma kompletament differenti.
      Wieħed faċilment jista’ jidentifika l-ħabaq ikkultivat matul iċ-ċiklu kollu tal-kultivazzjoni fil-Liguria minn ieħor ikkultivat bnadi oħra.
      Meta wieħed iqis is-sustanzi preżenti fil-maġġoranza jew dawk li l-preżenza tagħhom tista’ tikkundizzjona, anke f’dożi żagħar ħafna, l-aroma finali tal-weraq tal-ħabaq, id-differenza bejn l-ħabaq ikkultivat fil-Liguria u dak ikkultivat fi bnadi toħroġ b’mod ċar. Il-karatteristiċi u l-aroma tal-“Basilico Genovese”, kif ukoll il-proprjetajiet kwalitattivi tiegħu ma jistgħu jiġu minn imkien ħlief mir-reġjun ta’ Liguria. Il-ħabaq ikkultivat fil-Piemonte jew f’reġjuni oħra li jmissu mal-Liguria huwa kkaratterizzat minn aroma ta’ nagħniegħ filwaqt li dak ikkultivat fiż-żoni li jinsabu iktar lejn in-Nofsinhar huwa ħafna inqas fin.
      Il-“Basilico Genovese” min-naħa l-oħra huwa kultivazzjoni delikata li mill-ewwel tingħaraf mir-riħa qawwija u persistenti, min-nuqqas totali tar-riħa tan-nagħniegħ, kif ukoll minħabba l-kulur delikat tal-weraq li jibqa’ l-istess anke wara li l-prodott jiġi pproċessat. Dawn il-karatteristiċi huma tipiċi u kostanti fil-produzzjonijiet kollha miksbin fiż-żona tal-produzzjoni definita fl-ispeċifikazzjoni.
      5.3.   Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DOP) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)
      
      Il-ħabaq jikkostitwixxi waħda mill-iktar kultivazzjonijiet rappreżentattivi u l-iktar tipiċi tal-Liguria, huwa simbolu tar-riċetti b’togħmiet antiki, li jirriżultaw mill-kumbinazzjoni unika tat-territorju, l-ambjent u l-kultivazzjoni.
      F’dawn l-aħħar snin, il-kultivazzjoni tiegħu li tmur lura għal ħafna sekli, saret popolari b’mod li ma għandux preċedent. Dan hu dovut kemm għal fatt li l-konsumatur Taljan, u mhux hu biss, sar dejjem iktar japprezza l-aromi li jtejbu it-togħmiet fit-tisjir, kif ukoll minħabba li l-“Basilico Genovese” juri l-kwalità, is-sempliċità u l-karattru tipiku tar-reġjun u tal-kultivazzjoni tiegħu.
      In-nukleu oriġinali tal-produzzjoni kien limitat għaż-żona ġeografika ta’ Genova. Minħabba li l-kundizzjonijiet dejjem iktar favorevoli għall-konsum fuq skala kbira tal-ħabaq maħsub għal preparazzjoni ta’ għadd ta’ riċetti u għall-famuż pesto, iż-żona tal-produzzjoni ġiet estiża uħadet b’mod uniformi l-kosta kollha tat-territorju tal-Liguria.
      Miż-żona ta’ madwar Genova, iż-żona tal-produzzjoni estendiet kemm lejn il-Lvant kif ukoll lejn il-Punent, u b’hekk it-territorju tal-Liguria sar iż-żona ideali sabiex jinkiseb prodott b’karatteristiċi partikolari tipiċi.
      It-reġjun kollu tal-Liguria huwa ddedikat kollu kemm hu għall-produzzjoni tal-ħabaq minħabba li l-karatteristiċi ambjentali, kulturali u umani jagħtu kemm lill-prodott frisk kif ukoll lil dak ipproċessat, il-karattru uniku u magħruf u rikonoxxut mid-dinja kollha.
      Il-ħabaq huwa effettivament speċi influwenzata ħafna mill-ambjent tal-kultivazzjoni tiegħu. Din hija r-raġuni għaliex il-ħabaq ikkultivat fil-Liguria jiddistingwi ruħu minn kwalità omoġenja, skont il-post tal-kultivazzjoni (fis-serra jew fil-beraħ) skont it-tekniki tal-kultivazzjonu u t-trasformazzjoni fl-aħħar taċ-ċiklu tal-produzzjoni.
      It-taħlita tal-karatteristiċi tal-ħamrija, ir-raġġi tax-xemx kif ukoll il-klima partikolarment moderata tar-reġjun, biż-żiffa ħelwa tal-baħar għandhom rwol ewlieni u jagħtu karatteristika unika lil din iż-żona ta’ produzzjoni.
      F’dan ir-reġjun b’dedikazzjoni eċċezzjonali ġew żviluppati ħiliet tekniċi speċifiċi sabiex jittejbu l-karatteristiċi naturali tal-prodott u jassigurawlu livell għoli u kostanti ta’ kwalità irrispettivament mill-istaġun tal-kultivazzjoni.
      Il-kapaċità tal-bdiewa tal-lokal ma tinkludix biss it-teknika tal-kultivazzjoni imma tinkludi wkoll il-fażi li ssegwi tal-ippakkjar u tippermetti li jiġi evitat kull tibdil fl-ispeċifikazzjonijiet tal-prodott, li joħloq armonija perfetta bejn it-tradizzjoni u l-innovazzjoni (applikazzjoni ta’ sistemi integrali u bijoloġiċi ta’ protezzjoni mill-pesti).
      
         Referenza għall-pubblikazzjoni tal-ispeċifikazzjoni:
      
      L-amministrazzjoni preżenti nediet il-proċedura nazzjonali ta’ oġġezzjoni bil-pubblikazzjoni tal-proposta għar-rikonoxximent tad-denominazzjoni protetta tal-orġini “Basilico Genovese” fil-Gazzetta Ufficiale della Repubblica Italiana nru 108 tat-12.5.2009.
      It-test sħiħ tal-ispeċifikazzjoni tal-prodott jinsab fuq dan is-sit tal-Internet: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg
      billi wieħed jidħol direttament fil-paġna ewlenija tas-sit tal-Ministeru tal-politiki agrikoli alimentari u forestali (www.politicheagricole.it) u jikklikkja fuq “Prodotti di Qualità” (fuq ix-xellug tal-iskrin) u mbagħad fuq “Disciplinari di Produzione all’esame dell’UE (Reg. CE 510/2006)” (Speċifikazzjoni għall-eżami tal-UE (ir-Regolament (KE) Nru 510/2006)).